Основни промени, които се въвеждат чрез Закона за изменение и допълнение на Закона за регионалното развитие

· Съгласно новата класификация, нивата на които се разделят районите са следните: един район  NUTS 1 и четири региона за планиране от ниво 2: Северен, Източен, Южен и Столичен.
· За Северен, Източен и Южен регион за планиране от ниво 2 се разработват интегрирани териториални стратегии за развитие (ИТСР).
· [bookmark: _GoBack]За Столичен регион за планиране от ниво 2 се разработва план за интегрирано развитие (ПИРО), който изпълнява и функциите на ИТСР на региона за планиране от ниво 2.
· Четирите стратегически документа се приемат от Министерски съвет (МС) по предложение на министъра на регионалното развитие и благоустройството, след одобрението им от четирите  регионални съвета за развитие и провеждането  на съгласувателните процедури по Устройствения правилник на МС и неговата администрация. Целта е осигуряване на координация при провеждането на държавната политика за регионално развитие
· Поради спецификата на ПИРО на Столична община, той се приема и от Общинския съвет за развитие и се представя през Областния съвет за развитие на София област- град преди приемането му от МС .
· За Столичен регион за планиране от ниво 2 е променен състава на регионалния съвет за развитие.
· Предложена е промяна в Закона за устройство на територията с цел хармонизиране  на двата закона по отношение на стратегическите документи за регионално и пространствено развитие и целите и приоритети на държавната политика за намаляване на дисбаланса в развитието на националната територия и съответствието ѝ с другите секторни и хоризонтални политики. Търсеният ефект е да няма сливане между държавната политика за регионално развитие и политиката по устройство на територията, но да има координация между документите, свързани с прилагането на двете политики.

Проектът на ЗИД на ЗРР е включен в законодателната програма на Министерски съвет за втората половина на 2026 г. като са формулирани следните цели:
· Привеждане на нормативната уредба в съответствие с изискванията на Делегиран регламент (ЕС) 2026/195 чрез отразяване на новата класификация NUTS, включително промените в броя и териториалния обхват на единиците от ниво 1 и ниво 2;
· Адаптиране и усъвършенстване на системата от документи за стратегическо планиране на регионалното и пространственото развитие в съответствие с новото райониране и с идентифицираните потребности от подобряване на координацията, интегрираността и ефективността на стратегическото планиране;
· Създаване на нормативна рамка за управлението на развитието на регионите за планиране от ниво 2, вкл. на Столичния регион за когото нормативната рамка е необходимо да бъде съобразена с неговите специфични териториални, социално-икономически и функционални характеристики;
· Осигуряване на съгласуваност и яснота в нормативната уредба чрез прецизиране на използваната терминология и актуализиране на препратките между ЗУТ и документите за стратегическо планиране на регионалното и пространствено развитие по ЗРР.
За постигането на изброените цели и прилагането на новата уредба не са необходими финансови и други средства. 

